**Leagăn cu muguri de vis**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pe ramul tău înmugurit de dor,

Mă legănam în visul alb, de iarnă,

Sub nori din care m-așteptam să cearnă

Cu fulgi de-un verde cald, amețitor,

Purtând parfumul tău, acolo-n vis,

Mireasma dorului de primăvară

Ce vrea, din miez de muguri, să răsară

Și să-mi transforme somnu-n Paradis.

M-am strecurat, ușor, în pieptul tău,

Asemeni unui fur în catedrală,

Dar inima-ți pulsa ca o petală

Și n-am putut s-o iau din locul său.

Am devenit, în visul ce-l visam,

Un felinar ajuns, din întâmplare,

Să dea petalei tale o culoare,

Demult, când într-un vis, mă legănam.